Bătălia pentru Harkov. Cum atacă rușii al doilea cel mai mare oraș al Ucrainei. Trupele Kievului rezistă în fața ofensivei
Armata ucraineană suține că forțele sale au respins, în parte, trupele ruse din orașul Vovceansk, din regiunea Harkov.
Ucraina dezminte, de asemenea, noi succese revendicate de ruși, pe alt front, în regiunea sudică Zaporojie, unde rușii susțin că ar fi cucerit cateva sate. Iar Vladimir Putin declară că trupele ruse își îmbunătățesc pozițiile în fiecare zi. În toate direcțiile și ofensiva decurge conform planului.
Forțele rusești și-au stabilit poziții în interiorul orașului ucrainean Vovceansk, din regiunea Harkov, situat la 5 kilometri de granița cu Rusia. Iar luptele de acolo erau intense, a declarat șeful poliției locale.
Armata ucraineană a anunțat că și-a mutat trupele în noi poziții defensive în două zone unde presează rușii, la Voceansk, dar și la Sumî, unde sunt acumulări de forțe inamice.
Un comandant spune că unitatea lui a primit în sfârșit muniție: „Ne ajută să ne îndeplinim misiunea, să ripostăm la atacurile soldaților ruși. Să-i oprim, să-i distrugem și să încercăm să trecem la contraatac”.
Între timp, continuă evacuarea din mai multe localități de care se apropie linia frontului. Orașul Harkov nu a ajuns încă în bătaia artileriei ruse. Dar rușii lovesc cu baraje de rachete în cel de al doilea oraș ca mărime al Ucrainei.
Zelenski cere insistent sistemele Patriot
Ihor Klymenko, ministrul ucrainean de Interne: „Trebuie să rezistăm și să înfrângem inamicul și aici, în oraș, și, desigur, pe teritoriul regiunii Harkov, unde forțele noastre mențin apărarea. Astăzi, această evacuare are loc doar în acele așezări unde inamicul s-a apropiat și există un pericol pentru viața și sănătatea oamenilor noștri. Am evacuat toți copiii”.
Volodimir Zelenski, președintele Ucrainei: „Dacă am fi primit deja două sisteme de rachete Patriot pentru apărarea regiunii Harkov, situația generală în acest război ar fi fost diferită”.
Șeful diplomației americane și-a continuat vizita la Kiev, unde s-a întâlnit cu lideri ucraineni și a adresat mesaje de susținere.
Marți seară și-a găsit timp pentru o neașteptată apariție într-un club. Unde chiar a urcat pe scenă cu o reprezentație la chitara electrică.
Antony Blinken: „Știu că este un moment dificil, cu adevărat dificil. Soldații dumneavoastră, cetățenii dumneavoastră, în special cei din nord-est și din Harkov, suferă enorm. Dar trebuie să știe, trebuie să știți că Statele Unite sunt alături de voi. O mare parte a lumii este alături de voi”.
A interpretat, sugestiv, o versiune a hitului lui Neil Young din 1989 - Rockin' In The Free World.